Решение на Съда (шести състав) от 29 юли 2024 г. (преюдициално запитване от Curtea de Apel Braşov — Румъния) — Asociaţia Crescătorilor de Vaci „Bălţată Românească“ Tip Simmental/Genetica din Transilvania Cooperativă Agricolă, Agenţia Naţională pentru Zootehnie „Prof. Dr. G. K. Constantinescu“
(Дело C-286/231, Asociaţia Crescătorilor de Vaci „Bălţată Românească“ Tip Simmental)
(Преюдициално запитване — Обща селскостопанска политика — Регламент (ЕС) 2016/1012 — Чистопородни разплодни животни — Процедура за признаване на развъдни сдружения — Процедура за одобрение на развъдни програми — Възможност да се откаже одобрението на допълнителна развъдна програма за същата порода по отношение на същата територия, ако това одобрение може да изложи на риск вече съществуваща развъдна програма — Право на животновъдите на чистопородни животни да избират между различните съществуващи развъдни програми)
Език на производството: румънски
Запитваща юрисдикция
Curtea de Apel Braşov
Страни в главното производство
Жалбоподател: Asociaţia Crescătorilor de Vaci „Bălţată Românească“ Tip Simmental
Ответници: Genetica din Transilvania Cooperativă Agricolă, Agenţia Naţională pentru Zootehnie „Prof. Dr. G. K. Constantinescu“
Диспозитив
Член 4, параграф 3, буква б) от Регламент (ЕС) 2016/1012 на Европейския парламент и на Съвета от 8 юни 2016 година относно зоотехнически и генеалогични условия за развъждане, търговия и въвеждане в Съюза на чистопородни разплодни животни, хибридни разплодни свине и зародишни продукти от тях, за изменение на Регламент (ЕС) № 652/2014 и директиви 89/608/ЕИО и 90/425/ЕИО на Съвета и за отмяна на определени актове в областта на развъждането на животни (Регламент относно разплодните животни), във връзка с част 1 от приложение I към този регламент и с оглед на съображение 24 от посочения регламент
трябва да се тълкува в смисъл, че
допуска признаването като развъдно сдружение на заявител, който, за да докаже, че разполага с достатъчно голяма популация разплодни животни и с достатъчно голям брой животновъди, се позовава на декларации за поемане на задължение за участие, подписани от животновъди, които вече са включени в развъдна програма на друго признато развъдно сдружение.
Член 10 от Регламент 2016/1012 във връзка с член 13 и с част 1, раздел Б, точка 2, буква а) от приложение I към този регламент, както и с оглед на съображения 21 и 24 от посочения регламент
трябва да се тълкува в смисъл, че
от една страна, когато в дадена държава членка вече се изпълнява развъдна програма, чиято основна цел е подобряване на определена порода животни, компетентният орган на тази държава може да одобри нова развъдна програма, представена от друго развъдно сдружение, която се отнася до същата порода животни, до същата географска територия, преследва същата цел и в рамките на която са избрани разплодни животни от популацията за разплод от вече изпълняваната развъдна програма, и от друга страна, когато това одобрение може да изложи на риск един или повече от елементите, посочени в член 10, параграф 1, букви а)—в) от Регламент 2016/1012, този орган има възможността да откаже да одобри новата развъдна програма.
____________
1 ОВ C 286, 14.8.2023 г.